# Eläkekomitea-podcastin 1. jakso 8.9.2020 litteroituna

Nauhoite alkaa.

Haastattelija [00:00:04]: Avataan kokous. Virallista päivää, ja tervetuloa Eläkekomitean ensimmäiseen kokoukseen. Minä olen Tuija Siltamäki ja toimin tämän upouuden Eläketurvakeskuksen podcastin juontajana ja komitean puheenjohtajana. Otetaan aluksi nimenhuuto. Onko paikalla Eläketurvakeskuksen johtaja Jaakko Kiander?

Puhuja 1 [00:00:32]: Kyllä.

Haastattelija [00:00:33]: Entä Keskustan kansanedustaja Eeva Kalli?

Puhuja 2 [00:00:36]: Paikalla.

Haastattelija [00:00:37]: Vastataan reippaasti läsnä ja paikalla, niin päästään kokouksessa eteenpäin. Onko Väestöliiton tutkija Tiia Sorsa paikalla?

Puhuja 3 [00:00:44]: Läsnä.

Haastattelija [00:00:46]: Hyvä. Onko kaikilla kahvia ja pullaa tarpeeksi?

Puhuja 2? [00:00:49]: Kyllä.

Puhuja 1 [00:00:49]: Kyllä vain.

Puhuja 3? [00:00:50]: Kyllä.

Haastattelija [00:00:51]: Kokous on siis laillinen ja päätösvaltainen, joten ruvetaan pikkuhiljaa aloittamaan.

Haastattelija [00:01:01]: Esityslistan kohta yksi. Tänään Eläkekomitean esityslistalla on selvittää, voiko politiikalla tehdä lapsia. Tilanne on nimittäin seuraava. Syntyvyys on painunut Suomessa historiallisen alas. Vuonna 2019 lapsia syntyi noin 45 000, mikä on yli 15 000 pientä palleroa vähemmän kuin vuonna 2010. Viime vuonna kokonaishedelmällisyysluku oli 1,35, mikä herättää politikoissa sekä eläke- ja väestöasiantuntijoissa kylmiä väreitä. Samaan aikaan lapsia haluavat suomalaiset haluaisivat keskimäärin kaksi lasta. Asteikolla 1-5 kuinka järkyttyneitä te näistä luvuista olette? Jos Jaakko aloittaisi?

Puhuja 1 [00:01:55]: Kyllä minä lähellä viittä olen tässä järkytyksenä. Tasossa tämä oli sen verran odottamaton ja iso pudotus, joka on koettu.

Haastattelija [00:02:03]: Entä Eeva?

Puhuja 2 [00:02:04]: Sama vastaus. Kyllä tämä on todella isoa huolta herättävä aihe. Sanotaan vaikka viisi miinus.

Haastattelija [00:02:11]: Viisi miinus?

Puhuja 2 [00:02:12]: Mm.

Haastattelija [00:02:13]: Entä Tiia?

Puhuja 3 [00:02:14]: Niin. Minä ehkä itse edustan sitä sukupolvea, missä olen itse nähnyt muutoksen aika läheltä kaveripiirissä, niin en hirveän yllättynyt ole näistä luvuista. Onhan tämä kansantaloudellisesti ja myös sen takia, että ihmiset kerran haluavat enemmän lapsia kuin mitä saavat, niin senkin takia ei näytä hyvältä, sanotaanko näin. Neljä ja puoli.

Haastattelija [00:02:35]: Järkytys ilmenee komiteassa monin tavoin. Tällä ei sinänsä olisi mitään väliä henkilökohtaisia tragedioita lukuun ottamatta, mutta valitettavasti me elämme sellaisessa järjestelmässä, jossa eläkejärjestelmän tulevaisuus perustuu siihen, että tulee koko ajan uusia maksajia rahoittamaan edellisten eläkkeitä. Mitä isommaksi gappi vanhojen ja uusien ikäpolvien välille kasvaa, sitä syvempiin vaikeuksiin me ajaudumme. Jos tämä kuilu repeää todella isoksi, niin mitä siitä seuraa yhteiskunnalle, ennen kaikkea eläkkeille, Jaakko Kiander?

Puhuja 1 [00:03:19]: Kyllä siitä tietysti ikävyyksiä tulee. Eläkejärjestelmä on aika robusti. Heti ei tule ongelmia. Ongelmat tulevat pitkän ajan kuluessa. Itse asiassa ongelmatkin ovat ratkaistavissa tavalla tai toisella, mutta kyllähän se tarkoittaa, että meille tulee maksunkorotuspaineita tai eläkkeiden leikkauspaineita parin kymmenen vuoden päästä. Näkisin, että ehkä isompi uhkakuva tässä ikärakenteen odottamattomassa muutoksessa on enemmän sote-puolella, sosiaali- ja terveyspalveluissa, jossa ongelmat tulevat paljon nopeammin. Ennen kaikkea 2030-luvulta alkaen alkaa olla todella paljon vanhusväestöä, jotka tarvitsevat julkisia palveluita. Palveluiden tuottaminen ja rahoittaminen on aika epävarmaa, jos työikäistä väestöä ei ole riittävästi.

Haastattelija [00:04:13]: Aivan. Alkaako se paine 2030-luvulla, että alhaista syntyvyyttä pitää alkaa paikata nostamalla esimerkiksi eläkemaksuja merkittävästi?

Puhuja 1 [00:04:23]: Eläkemaksujen puolella sitä voidaan lykätä tietysti vielä siitä eteenpäinkin, ehkä vuoteen 2050 asti jopa, mutta kuntatalouden puolella kriisi tulee paljon nopeammin vastaan. Eläkejärjestelmälle tämän vuoden jälkipuolisko näyttää hyvin haastavalle, jos väestökehitys pysyy näin vaatimattomana kuin nyt näyttää.

Haastattelija [00:04:49]: Kuinka huolissanne te Tiia ja Eeva olette eläkejärjestelmän kantokyvystä? Heräättekö öisin hikisinä huutaen eläkkeiden kohtaloa?

Puhuja 2 [00:05:00]: En myönnä vielä heränneeni tästä syystä. Sen sijaan monesta muusta syystä on tullut herättyä pienten lasten äitinä öisin. En ehkä hikisenä, mutta kyllä jaan nämä huolet, joita Jaakko hyvin toi esille.

Puhuja 3 [00:05:19]: Tuosta eläkehuolesta, niin olen kyllä hyvin luottavainen, koska mielestäni ETK ja muut eläkeuudistukset, mitä on tehty, ovat olleet oikean suuntaisia. Eläketurvakeskuksen uutiskirjeitä ja muita, kun seurailen, niin ...

Haastattelija [00:05:34]: Kukapa meistä ei niitä aina ensimmäisenä ....

Puhuja 1 [00:05:37]: Kaikkihan niitä seuraavat.

Haastattelija [00:05:40]: Ensimmäisenä aamulla aina tulee ...

Puhuja 3 [00:05:43]: Anteeksi, jos olen nörtti näissä eläkeasioissa. Olen sattuneesta syystä opiskeluiden vuoksi ollut niistä hyvin kiinnostunut, niin näyttää kyllä siltä, että siellä tiedetään, mitä tehdään. Luotan siihen, että ihmiset voivat muuttua ja yhteiskunnat voivat muuttua, mutta myös yhteiskunnan järjestelmät muuttuvat niiden mukana, koska ...

Puhuja 1 [00:06:01]: Voisin vähän murentaa tätä luottamusta. Puhuit todella kauniisti, että me Eläketurvakeskuksessa tietysti koko ajan arvioimme tilannetta ja seuraamme sitä. Luulen, että eläkejärjestelmä selviää aika monista haasteista, mutta se ei ole aina välttämättä miellyttävää. Jos ajatellaan heikkoa väestönäkymää, mikä meillä on. Jos se jatkuu tulevaisuuteen, niin joudutaan tekemään jotakin ikäviä asioita kyllä.

Haastattelija [00:06:29]: Voitko sanoa ihan suoraan, kuka näitä ikäviä asioita joutuu tekemään? Minäkö kaikkien teidän eläkkeenne maksan?

Puhuja 1 [00:06:37]: Sinun ikäisesi tietysti maksavat aina vanhempien eläkkeitä, mutta kysymys on siitä, kuinka paljon nuoremmat ikäluokat suostuvat maksamaan. Yksi tapa ratkaista ongelma on, että nostetaan eläkemaksuja, mutta silloin nimenomaan nuoret ikäluokat, heidän verorasituksensa silloin kasvaa. Voi olla, että se ei ole mahdollista, eikä oikeudenmukaista, että koko taakka kaadetaan tulevien nuorten maksettavaksi, mutta jos niin ei tehdä, niin toisessa päässä joudutaan eläketurvaa luultavasti jotenkin niukentamaan, jolloin tulevat vanhukset eivät ole kovin tyytyväisiä myöskään. Kyllä tässä aina joku joutuu pettymään. Parasta olisi, että jos syntyvyys korjautuisi, niin silloin ei tarvitsisi tehdä ikäviä ratkaisuja.

Puhuja 3 [00:07:22]: Tai jos eläkkeellejäämisikä kummallisesti alkaisi yhtäkkiä nousta, mitä tässä on tavoiteltu aika pitkään. Sekin tietysti auttaisi.

Puhuja 1 [00:07:29]: Jos tämä todellinen eläkkeellejäämisikä nousisi, niin se auttaisi, mutta se ei ole ehkä realismia, että se nousisi yli 70:neen. Siinä on ehkä rajalliset mahdollisuudet, kuinka pitkälle siinä voidaan edetä.

[00:07:45 musiikkia]

Haastattelija [00:07:47]: Otetaan tässä vaiheessa lisää viinereitä.

Haastattelija [00:07:53]: Esityslistan kohta kaksi. Mennään eteenpäin. Kysynkin teiltä, arvon komitean jäsenet, mitä voisimme tälle tilanteelle tehdä? Siirrymme esityslistan kohtaan kaksi, ja alamme etsiä ratkaisuja. Aloitetaan vaikka väestöstä. Tiia Sorsa, mitä tiedämme siitä, mistä johtuu, että lapsen puolikas jää niin monilta suomalaisilta saamatta?

Puhuja 3 [00:08:24]: Jotain tiedetään. Esimerkiksi se, että ensisynnyttäjien keski-ikä nousee, mikä johtaa osaltaan siihen, että toisia tai kolmansia lapsia ei saada.

Haastattelija [00:08:35]: Jos nuorena aloittaisi, niin ehtisi enemmän?

Puhuja 3 [00:08:37]: Voi sen niinkin sanoa. Toisaalta myös lapsettomien osuus kasvaa. Ei löydetä sopivaa kumppania. Se on ihan keskeinen syy. Myös elämäntyyliin liittyvät syyt, esimerkiksi työuran rakentaminen tai se, että kokee, että jos tulisi lapsi, niin ei pystyisi toteuttamaan itseään samalla tavalla kuin aikaisemmin. Sitten tietysti uudeksi on noussut tämä epävarmuus, mistä hirveästi puhutaan, kun nähdään, että ilmastonmuutos on tulossa, talous on epävarmaa, oma työllisyystilanne on epävarmaa, kun työurat ovat katkonaisia ja pitkät opiskeluajat eivät välttämättä johda töihin. On hirveästi tällaisia tekijöitä. Kun katsoo muita Euroopan maita ja Suomea, niin miksi se Suomessa on laskenut niin poikkeuksellisen paljon, niin voidaan miettiä, johtuuko se siitä, että asuminen on niin kallista, mutta siihen ei ole tutkimuksella vielä osattu löytää selkeää syytä tai syiden joukkoa.

Haastattelija [00:09:41]: Mitä olet asiantuntijana mieltä näistä varsin populääreistä teorioista, mitä esimerkiksi lehdistössä tai somessa heitellään kevyesti ja asiaa ehkä yksinkertaistetaan? Tämä oli ehkä hieman johdatteleva kysymys, mutta puhutaan esimerkiksi siitä, onko Y-sukupolvi valinnut sinkkuuden ja olisi sitoutumiskammoinen sukupolvi, joka ei halua pariutua ja siksi hankkia lapsia?

Puhuja 3 [00:10:10]: En ehkä muotoilisi sitä ihan noin. Totta kai, kun mietitään lasten hankkimista, niin nyt on ensimmäistä kertaa sellaiset sukupolvet hankkimassa lapsia, joiden ei ole enää sosiaalisen painostuksen tai taloudellisen turvaamisen takia pakko hankkia lapsia. Ei se koko syy ole. Ihmiset kuitenkin haluaisivat enemmän lapsia kuin mitä he saavat, niin kyllä siellä on muitakin tekijöitä vaikuttamassa. On noin 12-15 prosenttia, ketkä toivovat jäävänsä lapsettomiksi tällä hetkellä. Se on enemmän kuin se on aikaisemmin ollut, mutta silti se ei riitä selittämään koko Suomen alentunutta syntyvyyttä.

Haastattelija [00:10:53]: Oletteko te Eeva ja Jaakko törmänneet lennokkaisiin teorioihin syistä, joiden takia syntyvyys on Suomessa laskenut alas?

Puhuja 2 [00:11:02]: Mielestäni tässä tuli jo aika hyvin esille keskeisiä syitä. Mielestäni kumppanin puute, tulevien lastensa äidin tai isän löytämisen vaikeus on yksi sellainen asia, mistä ei ole ehkä kauhean paljon puhuttu, mutta mikä näyttää olevan todella keskeinen syy ihmisille, jotka kuitenkin haaveilevat perheestä ja ajattelevat, että olisi kiva, jos olisi lapsia joskus. Sitä kumppania ei tahdota löytää. Aika harva kuitenkaan uskaltaa tai haluaa lähteä vanhemmaksi yksin. Tähän linkittyy monia sellaisia asioita, jotka ovat aika kiinnostavia, jotka kytkeytyvät vaikka tasapainoiseen tai epätasapainoiseen aluekehitykseen. Tiedämme, että esimerkiksi Helsingissä on todella paljon lapsettomia sinkkunaisia, kun taas jossakin muualla Suomessa, kuten pienemmillä paikkakunnilla, on sinkkumiehiä paljon. Molemmissa väestöjoukoissa on paljon heitä, jotka haaveilevat kuitenkin perheestä, mutta asiat eivät jotenkin kohtaa.

Puhuja 3 [00:12:17]: Kyllä tietysti tuohon ongelmaan liittyy se, että koulutukset naisilla ja miehillä eriytyvät aloittain. Kuinka korkeasti kouluttaudutaan, niin sekin ...

Puhuja 2 [00:12:27]: Juuri näin.

Puhuja 3 [00:12:27]: Liittyy siihen, miten pysyviä parisuhteista tulee.

Haastattelija [00:12:34]: Voin paljastaa yhden vastauksen, mikä tähän vaikuttaa. Se on ehdottomasti työ. Etenkin korkeakoulutettujen työurat alkavat nykyään entistä myöhemmin. Jos on 28, ja on erilaisia pätkiä pätkien perään, ja elää puolen vuoden jaksoissa, niin siinä ei ehkä tunnu siltä, että nyt olisi hyvä hetki ruveta perustamaan perhettä, jos on harjoittelupesti käynnissä.

Puhuja 3 [00:13:04]: Mutta tässä on vielä sellainenkin mysteeri, että he eivät ole korkeasti koulutettuja, joilla lapsiluku eniten vähenee, vaan he ovat matalasti koulutettuja.

Puhuja 2 [00:13:11]: Juuri näin.

Puhuja 3 [00:13:13]: Korkeasti koulutetut, joilla pitäisi olla eniten valinnanvaraa siinä, miten elämän suunnittelee, niin he valitsevat lapsiperhearjen muita useammin.

Puhuja 2 [00:13:22]: Se on totta. Nyt näyttää siltä, että yhä enemmän on kokonaan lapsettomaksi jääviä, tahtomattaan tai tahtoen, joilla on ainoastaan peruskoulutus ja jotka ovat työttömiä. Sosiaalinen asema näkyy siinä. Tämä on myös sellainen asia, joka on syytä ottaa vakavasti. Eihän ole niin, että perheellistymisestä tulee etuoikeus vain heille, joilla on mahdollisuus tai taloudellinen vakaus.

Haastattelija [00:13:57]: Kyllä. Millaisia keinoja meillä olisi kasvattaa kokonaishedelmällisyyttä? Internetin keskustelupalstoilla tähän on löydetty ratkaisuksi se, että naisilla on liikaa oikeuksia ja sen takia ei synny lapsia, koska naiset voivat tehdä elämällään kaikkea muutakin, mikä tavallaan tietysti on totta. He voivat esimerkiksi tehdä podcasteja, eivätkä olla joka päivä synnyttämässä. Millaisia laillisia keinoja meillä tähän kokonaishedelmällisyyden kasvattamiseen olisi? Mitä tiedämme?

Puhuja 2 [00:14:30]: Tämä oli niin provosoiva heitto, että tähän on pakko tarttua heti. Onhan meillä paljon välineitä. Kyllä meillä on edelleen tekemistä siinä, että saamme työtä ja perhettä paremmin yhteen sovitettua. Siihen liittyy muun muassa tämä perhevapaauudistus. Se on tehtävä ja se on tehtävä sellaisella tavalla, että se ohjaa jakamaan hoivavastuuta entistä tasaisemmin, mutta kuitenkin jättää perheelle itselleen valinnanvapauden miten pieni lapsi halutaan hoitaa. Niin, että se on perheelle parannus, ei leikkaus. Tähän liittyy kuitenkin toimeentulokysymys. On myös perheitä, joissa olisi halua ja haaveillaan vielä yhdestä lapsesta, mutta aidosti mietitään, onko lapseen varaa tai mistä se on kenties pois. Paljon on myös yleistä, yhteiskunnan asenteisiin liittyyvää. Otan ehkä neljännen asian tähän, joka on jaksaminen. Tämä on ehkä liiankin hyvin tiedostettu, että pikkulapsiarki on välillä tiukkaa ja kovaa, mutta ehkä jää vähemmälle huomiolle se, mikä oman kokemukseni perusteella, kun minulla on kaksi pientä lasta, on kuitenkin vallitseva arjessani, on ilo, onni, riemu ja lisäarvo, mitkä pienet ihmiset tuovat elämääni. Tätä pitäisi enemmän tuoda esiin, mutta kuitenkin niin, että matalan kynnyksen palveluita, kotiavun tyylisiä palveluita, lastenhoitopalveluita olisi saatavilla ihan tavallisille perheille ilman, että perheessä on kriisi tai ollaan kriisin kynnyksellä.

[00:16:15 musiikkia]

Haastattelija [00:16:16]: Kuuntelet Eläkekomitean kokousta.

Haastattelija [00:16:22]: Esityslistan kohta kolme. Näin siirrytään esityslistan kohtaan, jossa vielä pureudutaan tarkemmin siihen, voisiko politiikalla vaikuttaa suomalaisten syntyvyyteen. Tarkistetaan tässä vaiheessa kaikkien kahvi- ja pullatilanteet. Onko tarpeeksi?

Puhuja 1 [00:16:46]: On.

Puhuja 2 [00:16:47]: Erinomaista.

Puhuja 3 [00:16:46]: Melkein täysi kuppi.

Haastattelija [00:16:47]: Hyvä. Tiia Sorsa, olen ymmärtänyt, että Väestöliitto ehdottaa tuoreessa raportissaan, että Suomeen pitäisi saada väestöpolitiikka. Mitä kaikkea tämä uusi väestöpolitiikka pitäisi sisällään? Kuinka paljon suomalaisia on syytä olla?

Puhuja 3 [00:17:05]: Niin kuin tässä on aikaisemmin tullut ilmi, niin sillä, kuinka paljon suomalaisia on, ei ole hirveästi väliä, kunhan muutos väestön määrässä tai ikärakenteissa ei ole yhtäkkinen. Realismia on, jos mietitään vaikka eläkejärjestelmää, että toteutunut eläkeikä ei tule nousemaan ihan valtavasti, mutta se voi nousta vähän. Syntyvyyden osalta on se tavoite, että saataisiin se 1.9, mikä olisi linjassa sen kanssa, että ihmiset toivovat suunnilleen sen verran lapsia. Sekään ei tule toteutumaan kovin nopeasti, mutta se voi lisääntyä vähän. Samoin maahanmuuton suhteen on toiveissa, että saataisiin lisää työperäistä maahanmuuttoa. Eläketurvakeskuksen laskelmien mukaan, jos kaikki syntyvyyden laskusta aiheutuva väkimäärän väheneminen haluttaisiin korvata, niin oliko se kaksin- vai kolminkertainen määrä, mikä tarvittaisiin nykyiseen verrattuna, mutta sekään ei todennäköisesti tapahdu kokonaisuudessaan. Jos kaikkia saataisiin vähän ylöspäin, niin yhteenlaskettu summa voisi riittää siihen, että saadaan hyvinvointivaltio ja sen rakenteet turvattua ilman yllä mainittuja kipeitä leikkauksia tai muutoksia.

Haastattelija [00:18:15]: Miltä nämä poliittiset aloitteet kuulostavat Eeva? Oletko valmis ajamaan näitä raivoisasti eduskunnassa?

Puhuja 2 [00:18:23]: Kyllä.

Haastattelija [00:18:24]: Lähdetkö seuraavassa A-studiossa argumentoimaan Jussi Halla-Ahoa vastaan, että maahanmuuttokiintiö pitää kaksin- tai kolminkertaistaa?

Puhuja 2 [00:18:34]: Minusta on selvää, että näitä kaikkia tarvitaan. Meidän täytyy löytää kannusteita ja välineitä siihen, että todellinen eläköitymisikä saadaan korkeammaksi. Meidän on myönnettävä, että kyllä me tarvitsemme lisää maahanmuuttoa. Ehdottomasti tulen raivoisasti edistämään myös sellaisia toimia, jotka voisivat kääntää syntyvyyttä nousuun. Olen toiveikas, että siinäkin voidaan onnistua. Miksi olen siinä toiveikas? Olen toiveikas siksi, että ihmiset itse haluavat sitä. Jos tilanne olisinkin sellainen, että toivottu lapsiluku ja toteutunut lapsiluku olisivat lähellä tosiaan tai toisin päin kuin ne tällä hetkellä ovat, niin silloin en usko, että mikään politiikkatoimi, mikään etuus tai mikään muutos, mitä sääntelyyn tehdään, ei pystyisi sitä kääntämään, koska tämä on niin sisäsyntyisesti liikkeelle lähtevä asia. Olen toiveikas, että myös syntyvyyttä voidaan rohkaista nousuun.

Haastattelija [00:19:40]: Kyllä uskon, että tässä isossa syntyvyyskeskustelussa on jotain todella samankaltaista kuin kaupungistumiskeskustelussa. Jos pääkaupunkiseudulle kohdistuu vuodesta toiseen todella kova muuttoliike, joka on saanut aikaan sen, että käytännössä 1 300 000 asuntoa sijaitsee alueilla, joista ihmisiä muuttaa pois enemmän kuin sinne tulee, niin ei sitä pysty paikkaamaan sillä, että annetaan jollekin 1 000, että hän jäisi sinne tai lampaantalja tai tontti.

Puhuja 2 [00:20:13]: Mielestäni näitä kahta yhdistää hyvin myös se, että mielestäni politiikalta vaaditaan sitä, että me vastaamme ihmisten toiveisiin ja tarpeisiin.

Haastattelija [00:20:21]: Eikä yritetä muuttaa ihmisiä?

Puhuja 2 [00:20:23]: Niin. Paljon pystytään tekemään. Olen jakanut tietyllä tavalla nämä politiikkatoimet, mitä tarvitaan, niin neljän teeman alle, jotka liittyvät toimeentuloon. Niitä ovat etuudet esimerkiksi ja se, että on työtä. Se voi olla osa-aikatyötä tietyssä elämänvaiheessa. Toinen otsikko on jaksaminen eli palvelut. Ne ovat matalan kynnyksen palveluita, mutta ne ovat toki myös, että päivähoito ja koulut löytyvät. Ne ovat riittävän lähellä ja ne ovat laadukkaita. Sitten on työn ja perheen yhteensovittaminen. Muun muassa perhevapaauudistus. Neljäntenä yleiset asenteet. Toivoisin näkeväni vielä enemmän mediassa sellaisia juttuja, joissa lasten kanssa tehdään ja touhutaan, normaalia arkea.

Haastattelija [00:21:16]: Sellainen juttuvinkki kotikatsomoihin.

Puhuja 2 [00:21:18]: Juuri näin.

Haastattelija [00:21:21]: Tässä syntyvyyskeskustelussa mielestäni on ollut myös sivujuonne, joka omaan korvaani kuulostaa hiukan kummalliselta. Väittämä, että perhe-elämää pidetään Suomessa kummallisena. En tule uskomaan siihen yhtään, koska lapsiperheet ovat faktisesti maailman tavallisin asia. Sanoisin, että on aika paljon ryhmiä, jotka esitetään kummallisemmassa valossa. Lapsiperhe on todella tavallinen asia.

Puhuja 1 [00:21:55]: Ei se ehkä enää niin tavallinen ole. Tietysti täytyy katsoa ikäluokkia, mutta vaikka ikäluokassa 20-30 alkavat olla harvinaisia he, jotka pyörittävät omaa lapsiperhettään. Kyllä kaveripiiri voi vaikuttaa asiaan myös.

Puhuja 3 [00:22:14]: Todella paljon. Olikohan se viime keväänä vai toissa keväänä, kun aloin katsomaan kaupungilla, kun kävelen, niin kuinka paljon tulee lastenrattaita tai vanhempia lastensa kanssa vastaan. Saattoi mennä päivä, ettei tullut yhtään vastaan tai tuli kolme.

Haastattelija [00:22:30]: Mutta jotenkin he ovat aina siinä lounasravintolassa itkemässä, minne itse on sinä päivänä mennyt.

Puhuja 3 [00:22:36]: Sanoisin, että ehkä tässä on pientä asennehaastetta.

Puhuja 2 [00:22:42]: Visuaalista harhaa.

Puhuja 3 [00:22:44]: Jos käy aina niin, että he ovat siellä, niin voi olla, että heihin kiinnittää ehkä enemmän huomiota. Minun ystäväpiirissäni ei ole lapsiperheitä.

Puhuja 2 [00:22:54]: Minusta se on myös mielenkiintoinen kysymys pohdittavaksi, että mitä meille tapahtuu yhteiskuntana, jos lapsia olisi vähemmän tulevaisuudessakin. Itse olen aina ajatellut, että ihmiset, joilla on lapsia. Lapset ja nuoret pitävät tietyllä tavalla tässä päivässä kiinni. Pysyy kartalla, mikä on juttu nykypäivän nuorisolaisten elämässä.

Haastattelija [00:23:17]: Eläkkeet.

Puhuja 2 [00:23:20]: Siellä voi kenties olla jokin muukin hot topic kuin eläkkeet, nuorten mielessä. Pysyy elämässä kiinni, ja tämän päivän aiheissa kiinni. Ajatelkaa yhteisöjen ja yhteiskunnan tasolla tämä sama. Jos meillä on vähemmän lapsia ja nuoria, niin alkaako se heijastumaan meidän kulttuuriimme, alkaako se heijastumaan meidän taiteeseemme, alkaako se heijastumaan meidän bisnekseemme, elinkeinoelämäämme, kaikkeen? Väitän, että alkaa. Se ei välttämättä ole hyvä asia.

Haastattelija [00:23:53]: Ruotsissa ja Saksassa lapsia saavat ihmiset palkitaan eläke-eduilla, koska lapset ovat, kuten todettua, satsaus yhteiskuntaan ja etenkin eläkejärjestelmään. Pitäisikö Suomeen harkita tällaista systeemiä? Mitä sanot, Jaakko Kiander?

Puhuja 1 [00:24:11]: Kaikenlaisia keinoja pitää varmaan harkita. Se ei meikäläisen järjestelmään suoraan istu, tämä malli, mutta siinä on oma logiikkansa.

Haastattelija [00:24:21]: Miksi ei?

Puhuja 1 [00:24:22]: Koska meidän pitäisi muuttaa eläkelakeja aika paljon. Tosin voisi ajatella sellaista, että vanhempainvapaista ja muista karttuisi nykyistä enemmän eläkettä. Sitä kautta voisi tulla kompensaatiota. Se on hoidettavissa politiikan ja valtion budjetin kautta. Siinä on oma logiikkansa, koska viime kädessä tulevat eläkkeet ovat sellaisia, että tulevat lapset rahoittavat ne tavalla tai toisella. He, jotka lapsia hankkivat, pitävät paremmin huolen hyvinvointivaltion rahoituksesta. Jos syystä tai toisesta lapsia ei ole, niin silloin on ehkä luontevaa, että itse täytyy kantaa isompi vastuu taloudellisesta varautumisesta.

Haastattelija [00:25:09]: Et ihan suoralta kädeltä lähtisi tällaista palkitsemisjärjestelmää ajamaan?

Puhuja 1 [00:25:15]: Se voidaan tehdä monella tapaa. Yksi tapa on tietysti, että nostetaan lapsilisiä. Sillä on samanlainen vaikutus. Käytännössä tätä voidaan tehdä monella tapaa, mutta ajatus on minusta ihan järkevä, että he, jotka lapsia hankkivat ja kasvattavat, saavat jonkinlaisen taloudellisen kompensaation verrattuna heihin, jotka eivät niin tee. Modernissa systeemissä lapsen elättäminen ja kasvattaminen on todella suuri investointi. Sitä eivät kaikki tajua, mutta siihen 18 ensimmäisen vuoden aikana menee satoja tuhansia euroja.

Haastattelija [00:25:52]: Etenkin, jos alkaa harrastamaan jääkiekkoa.

Puhuja 1 [00:25:55]: Varsinkin, jos harrastaa ratsastusta tai jääkiekkoa, niin sitten mitkään rahat eivät riitä.

Haastattelija [00:25:58]: Eivät todellakaan. Entä Eeva Kalli, mitä itse ajattelet tällaisesta palkitsemisjärjestelmästä? Olisitko valmis ottamaan keskustan listoille tällaisen hankkeen?

Puhuja 2 [00:26:10]: Joo. Minusta tämä Jaakon esittämä ajatus siitä, että esimerkiksi vanhempainvapaista voisi kertyä nykyistä enemmän eläkettä, niin sitä pitäisi vakavasti pohtia.

Puhuja 3 [00:26:22]: Pakko sanoa. Kuulostaa kiinnostavalta ideoinnilta, kunhan muistetaan se, että he, jotka eivät saa tällä hetkellä lapsia, ovat herkästi niitä, joilla menee muutenkin jo huonosti. Lapsen saaminen viittaa siihen, että on jo hyväosainen. Jos siitä vielä palkitaan erikseen sillä, että saa isompaa eläkettä, niin se on ihan fine, kunhan muillekin riittää eläkettä. Täytyy kuitenkin pitää huoli myös siitä, että takuueläkkeet ja muut ovat olemassa ja riittävän tasoisia.

Puhuja 2 [00:26:48]: Ehdottomasti samaa mieltä tästä.

Haastattelija [00:26:51]: En ole perustuslakiasiantuntija, mutta voin vilkaista, mutta eikö tämä kuulosta potentiaalisesti ongelmalliselta lainsäädännön näkökulmasta. Voiko näin tehdä, että ihmisille maksettaisiin tällaisiin valintoihin perustuen erisuuruista ...?

Puhuja 1 [00:27:06]: Tällä hetkellä jo näin tehdään. Eläkettä karttuu palkattomista jaksoista eli myös työttömyysjaksoista, opintoajasta ja myös vanhempainvapaista tietyin perustein. En usko, että siinä periaatteellista ongelmaa on. Kysymys on, kuinka paljon sitä karttuisi esimerkiksi vanhempainvapaalta.

Haastattelija [00:27:28]: Voisiko minulle esimerkiksi alkaa kertyä eläkettä siitä, kun joudun vastaamaan tuntemattomien ihmisten kyselyihin ja tivaamiseen, että milloin ajattelit.

Puhuja 1 [00:27:41]: Voit ruveta ajamaan sellaista aloitetta.

Haastattelija [00:27:45]: Menisikö Keskustan ohjelmaan?

Puhuja 2 [00:27:48]: En ihan täysin saanut kiinni, mikä se malli olisi, mutta jos ...

Haastattelija [00:27:53]: Se on vielä prosessissa.

Puhuja 2 [00:27:55]: Jos joudut niitä tällä hetkellä kuuntelemaan, niin se on tietysti valitettavaa. Tämä on tietysti myös asia, joka täytyy antaa jokaisen tykönään pohtia, mitä haluaa. Kaikille se ei ole myöskään vapaaehtoinen, tietoinen valinta, että haluan elää yksin tai haluan elää vain toisen aikuisen kanssa, vaan syitä siihen, että lapsia ei ole, on todella monia.

[00:28:19 musiikkia]

Haastattelija [00:28:22]: Onko tässä vaiheessa vielä lisää puheenvuoroja?

Haastattelija [00:28:27]: Muut esille tulevat asiat. Otetaan lopuksi vielä keskustelun perusteella lyhyet äänestykset. Olen poiminut keskusteluista kolme väitettä tai aloitetta, joita Eläkekomiteassa voisimme ryhtyä ajamaan eläkejärjestelmän parantamiseksi. Näihin saa vastata joko kannatan tai en kannata, ja jättää jonkinlaisen eriävän mielipiteen. Onko asia ymmärretty?

Puhuja 2 [00:29:01]: Kyllä.

Haastattelija [00:29:01]: Väite yksi: Suomeen tarvitaan eläkejärjestelmä, joka ei ole riippuvainen väestönkasvusta.

Puhuja 1 [00:29:10]: En kannata semmoista järjestelmää.

Haastattelija [00:29:11]: Miksi et?

Puhuja 1 [00:29:13]: Se perustuisi täysin säästämiseen ja sijoitustuottoihin. Se olisi vielä riskipitoisempi.

Haastattelija [00:29:19]: Entä Eeva? Kannatatko?

Puhuja 2 [00:29:21]: Olen samoilla linjoilla Jaakon kanssa.

Haastattelija [00:29:24]: Täällä ruvetaan peesaamaan Jaakkoa, eikä minun hienoja aloitteitani kannata. Mitä Tiia sanot?

Puhuja 3 [00:29:28]: Oliko tämä väestönkasvu, koska eihän väestönkasvua tarvita, kunhan ikäluokat pysyvät suunnilleen samankokoisina, eikö näin?

Puhuja 2 [00:29:39]: Uusiutuvuus?

Puhuja 3 [00:29:40]: Niin.

Haastattelija [00:29:41]: Ehkä emme laita tätä, jos logiikkakin oli hieman hataralla pohjalla. Entä väite kaksi: vauvatonneilla ja ilmaisilla tonteilla ei saada syntyvyyttä nousuun.

Puhuja 1 [00:29:55]: Sitä ei tiedetä. Sitä pitäisi kokeilla ensin.

Puhuja 2 [00:30:00]: Paikallisesti ja jossakin saattaa toimiakin. Lapsilisiä on esimerkiksi nostettu rajusti Virossa jokin aika sitten. Se johti siihen, että syntyvyys lähti nousuun. Toki rahallisilla kannusteilla voidaan joitain ihmisiä motivoida, mutta en pidä sitä kaikkein tärkeimpänä ratkaisuna tähän asiaan.

Haastattelija [00:30:25]: Entä Tiia?

Puhuja 2 [00:30:26]: Kaikkia toimia kannatan ehdottomasti. Pakko sanoa tutkimuksellinen yksityiskohta tuohon, että taloudellisilla kannustimilla on vaikutusta siihen, hankitaanko toisia, kolmansia tai n:siä lapsia, niin ajoitukseen ainakin, milloin lapsia hankitaan, jos hankintaan. Kun se on tunnettu, että jos lapsia hankitaan aiemmin, niin silloin mahdollisesti saadaan enemmän. Kyllä sillä voi olla vaikutusta. Ehkä nämä kannattaa miettiä aika huolella, mistä tontteja. Jos siellä ei ole kumppania, missä on tontti, niin se ei ehkä edesauta lasten hankintaa.

Haastattelija [00:31:02]: Suhtautuisin hyvin lämpöisesti sellaiseen, että joku voisi kokeilla tätä asiaa esimerkiksi antamalla minulle Kalliosta kivan kerrostalokaksion ja katsomalla, mitä tapahtuu. Tästäkään ei päästy yksimielisyyteen. Eriäviä mielipiteitä tuli aika voittopuolisesti. Entä väite tai aloite kolme: Paras keino kasvattaa syntyvyyttä on työllisyys.

Puhuja 1 [00:31:30]: Luulen, että kyllä on. Jos on hyvä työllisyystilanne ja vakituisia duuneja, niin kyllä se rohkaisee nuoria.

Puhuja 2 [00:31:38]: Kyllä. Etenkin, kun katsotaan sitä, että keitä ovat he, jotka eivät saa ensimmäistäkään lasta, niin tämä on tärkeä asia. Kulkee käsikädessä perheellistymisen ja lapsiluvun kanssa.

Puhuja 3 [00:31:56]: Tästä olen samaa mieltä. Jos olisi työllisyyttä, niin se poistaisi osan siitä epävarmuudesta, mikä on lasten hankkimattomuuden taustalla.

Haastattelija [00:32:04]: Tästä syntyi vakaa yksimielisyys eli tätä Eläkekomitea lähtee aktiivisesti ajamaan.

[00:32:11 musiikkia]

Haastattelija [00:32:19]: Lopuksi Eläkekomitean ja perinteeksi muodostunut traditio, jossa jaamme jakson lopussa kiertopalkinnon keskustelussa ansioituneelle henkilölle. Meillä on täällä tällä kertaa kiertopalkintona kauniissa strassein koristelluissa kehyksissä työeläkejärjestelmän isähahmon Teivo Pentikäisen muotokuva kauniina kopiopaperitulosteena. Minä haluan lahjoittaa tämän sinulle Eeva Kalli ansioistasi tässä keskustelussa ja kannustuksena ajaa näitä asioita aktiivisesti eduskunnassa. Miltä nyt tuntuu?

Puhuja 2 [00:33:04]: Kyllä tuntuu hienolta. Tämä lämmittää ja kannustaa minua todella raivokkaasti viemään näitä asioita eteenpäin tätä keskustelua lämmöllä muistaen.

Haastattelija [00:33:17]: Hienoa. Olenko ymmärtänyt oikein, että Keskustalla on omasta takaa inspiroivia perheellistymistarinoita taustalla?

Puhuja 2 [00:33:27]: Joo. Mehän yhdessä juuri totesimme, että yksi keskeisimpiä haasteita perheellistymisessä on se, että ei tahdo löytyä sopivaa kumppania. Kumppanin löytäminen yleensä edellyttää sen, että on jokin kohtaamispaikka, joku paikka, jossa tutustutaan, rakastutaan ja kenties päädytään perustamaan perhe. Omassa lähipiirissäni on iso määrä ihmisiä, jotka ovat kohdanneet toisensa Keskustanuorten toiminnassa tai Keskustaopiskelijoiden toiminnassa. Juuri tästä syystä kannustan kaikkia lähtemään aktiivisesti mukaan Keskustanuoriin ja Keskustaopiskelijoihin toki, mutta ylipäätään yhdistystoimintaan, erilaiseen seuratoimintaan. Siellä on erittäin iso potentiaali sille, että saadaan tämäkin asia kääntymään.

Haastattelija [00:34:22]: Jos Keskustanuorien jäsenluku kasvaisi vaikka 200 000 ihmiseen, niin sillä voisi olla aivan mielettömiä vaikutuksia syntyvyydelle.

Puhuja 2 [00:34:30]: Kyllä ja myös yhteiskunnan kehitykseen laajemmin.

Puhuja 3 [00:34:35]: Syrjäytyminenkin poistuisi ongelmalistalta.

Puhuja 2 [00:34:37]: Kyllä. Monet isot ongelmat saataisiin sillä hoidettua.

Haastattelija [00:34:40]: Hirvittää ajatellakin. Minä kiitän tässä vaiheessa keskustelusta. Kiitos Eläketurvakeskuksen johtaja Jaakko Kiander.

Puhuja 1 [00:34:49]: Kiitos.

Haastattelija [00:34:50]: Kiitos Keskustan kansanedustaja Eeva Kalli.

Puhuja 2 [00:34:52]: Kiitos.

Haastattelija [00:34:53]: Ja kiitos väestöliiton asiantuntija Tiia Sorsa.

Puhuja 3 [00:34:55]: Kiitos.

Haastattelija [00:34:58]: Tämä oli Eläkekomitea.

[00:35:02 musiikkia]

Haastattelija [00:35:04]: Saisinko vielä viinerin kiitos?

Nauhoite päättyy.